钦定古今图书集成/理学汇编/字学典/第001卷 > 后汉
## 钦定古今图书集成/理学汇编/字学典/第001卷 > 后汉

### 光武帝建武十七年马援奏请郡国印章宜荐通晓古文字者从之

按《后汉书光武帝本纪》不载。按《马援传》，“光武建武
十七年，玺书拜援伏波将军。”

〈注〉援上书曰：“臣所假伏波将军印书，‘伏’字犬外向；城皋令印，皋字为‘白下羊，承印四下羊，尉印白下人，人下羊，即一县长吏印文不同，恐天下不正者多，符印所以为信也。所宜齐同，荐晓古文字者’。”事下大司空，正郡国印章。奏可。

### 章帝始作章草书

按《后汉书章帝本纪》，不载。按《法书要录》，章草本汉
章帝书也。今《淳化官帖》有“海咸、河淡”，其书为后世章
草。宗建初中，杜度善草书，见称于章帝，上贵其迹，诏
使草书上事。盖因章奏，后世谓之“章草。”

### 和帝命贾逵修理旧文许慎并撰说文字解及古文孝经并上秘府

按《后汉书和帝本纪》，不载。按《许慎传》：“慎少博学，时
语曰：‘《五经》无双许叔重’。为郡功曹，举孝廉，再迁除洨
长，作《说文解字》十四篇。”

按《书史会要》：“贾逵，和帝时修理《苍颉旧史》。”

按《续文献通考》：“和帝时，申命贾逵修理旧文。于是许
慎采史籀、李斯、扬雄之书，博访通人，考之于逵，作《说
文解字》，六艺群书之诂，皆训其意，而天地鬼神、山川
草木、鸟兽虫鱼，杂物奇怪，王制礼仪，世间人事，莫不
毕载。许慎又学《孝经》孔氏古文说。”《古文》《孝经》者，孝昭
时鲁国三老所献，建武时给事中议论，卫宏所校，皆
口传，官无其说。许慎复撰具一篇，和帝时与《说文》并
上秘府。

### 灵帝熹平四年诏诸儒正五经文字

按《后汉书灵帝本纪》：“熹平四年春三月，诏诸儒正五
经文字，刻石立于太学门外。”按《儒林传序》：“四年诏
诸儒正定《五经》，刊于石碑，为古文、篆隶三体书法，以
相参检，树之学门，使天下咸取则焉。”按《蔡邕传》：“邕字伯喈，陈留人也。建宁三年，召拜郎中，校书东观。邕
以经籍去圣久远，文字多谬，俗儒穿凿，疑误后学，熹
平四”年，乃与五官中郎将堂谿典、光禄大夫杨赐、谏
议大夫马日䃅、议郎张驯、韩说、太史令单飏等，奏求
正定《六经》文字，灵帝许之。邕乃自书册于碑，使工镌
刻，立于太学门外。碑始立，其观视及摹写者，车乘日
千馀两，填塞街陌。

按《文献通考》：“灵帝熹平四年，立《石经》于太学，命议郎
蔡邕为古文篆隶三体书之。”

熹平六年，诏求工鸟篆书者，帝自造《羲皇篇》。

按《后汉书灵帝本纪》，不载。按《蔡邕传》：“初，帝好学，自
造《羲皇篇》五十章，因引诸生能为文赋者，诸为尺牍
及工书鸟篆者，皆引召，遂至数十人。”